Den internasjonale olympiske komité (IOK) valgte 22. juni 2006 ut tre byer som skulle fortsette prosessen med søknader. Foruten Sotsji var det søkerbyene Pyeongchang og Salzburg. I tillegg til de offisielle søkerbyene, viste byer i Frankrike og Norge tidlig i søkerfasen interesse for å arrangere lekene. I Norge pågikk det en diskusjon om hvorvidt Lillehammer eller Tromsø burde søke. Forkjemperne for OL i Tromsø jobbet for å få til dette, men regjeringen sa nei til statsstøtte til prosjektet. Tromsø valgte siden å forsøke å få Vinter-OL 2018, men lyktes heller ikke med dette.